钦定古今图书集成/理学汇编/文学典/第062卷 > 王仁裕
## 钦定古今图书集成/理学汇编/文学典/第062卷 > 王仁裕

按《五代史》本传：“仁裕，字德辇，天水人也。少不知书，以
狗马弹射为乐。年二十五始就学，而为人儁秀，以文
辞知名，秦帅辟为秦州节度判官。秦州入于蜀，仁裕
因事蜀为中书舍人、翰林学士。唐庄宗平蜀，仁裕事
唐，复为秦州节度判官。王思同镇兴元，辟为从事。思
同留守西京，以为判官。废帝举兵凤翔，思同战败。废”
帝得仁裕，闻其名，不杀，寘之军中。自废帝起事，至其
入立，驰檄诸镇，诏书告命，皆仁裕为之。久之，以都官
郎中充翰林学士。晋高祖入立，罢职为郎中，历司封、
左司郎中、谏议大夫。汉高祖时，复为翰林学士承旨，
累迁户部尚书，罢为兵部尚书、太子少保。显德三年
卒，年七十七，赠太子少师。仁裕性晓音律，晋高祖初
定雅乐，宴群臣于永福殿，奏黄锺。仁裕闻之曰：“音不
纯肃而无和声，当有争者。”起于禁中。已而两军校斗
昇龙门外，声闻于内，人以为神，喜为诗。其少也，尝梦
剖其肠胃，以西江水涤之，顾见江中沙石皆为篆籀
之文，由是文思益进，乃集其平生所作诗万馀首为
百卷，号《西江集》。仁裕与和凝于五代时皆以文章知
名，又尝知贡举，仁裕门生王溥、凝门生范质皆至宰
相，时称其得人。

按《陕西通志》：蜀亡，仁裕入拜雄武节度判官，罢归汉
阳别墅。梁王以旧知，逼起之，奏拜兴元节度判官。潞
王将图义举，约会梁帅，梁帅不决，仁裕曰：“事君尽忠，
忠君之道，奈何弃之。”梁帅勃然效死，乃即入奏，闻者
义之。及王师倒戈，帅遇害，潞王下令生致，仁裕请曰：
“府主渝盟，臣所负也，请就鼎镬。”辞直色厉。潞王壮之，
载以后车。凡教令诏诰，咸出其手，倚马而成。至晋，稍
迁左司郎中。时权臣用事，仁裕抗疏极言。拜户部侍
郎学士。明年，知贡举，时论翕然称“得人。”